Nkandla-skikkingsvoorstel bespreekNkandla Die amptenare dring glo daarop aan dat hulle individuele verhore saamgevoeg moet word en in ŉ kommissie van ondersoek omgeskakel moet word. Die departement sal na verwagting Dinsdag met die staatsdiensvakbond PSA, wat die amptenare verteenwoordig, vergader. Volgens die berig dring die PSA daarop aan dat Geoff Doidge, die voormalige minister van openbare werke, sy adjunk Hendriette Bogopane-Zulu, Vijay Ramlakan, afgetrede geneesheer-generaal van die weermag en Thuli Madonsela, Openbare Beskermer, as getuies geroep word indien daar ŉ kommissie van ondersoek gaan plaasvind. Die PSA eis glo ook dat die geheimhoudingsklousule, wat die amptenare moes onderteken voordat hulle aan die Nkandla-projek begin werk het, nietig verklaar moet word sodat hulle in hul eie verdediging kan getuig. Die PSA eis ook dat ŉ geklassifiseerde kabinetsdokument waarin die Nkandla-projek goedgekeur is, beskikbaar gestel moet word. Die vakbond soek ook toegang tot geklassifiseerde dokumente, insluitend ŉ intelligensieverslag. Die 12 amptenare word aangekla vir hulle rol in die R246 miljoen se opgraderings aan Zuma se private woning in Nkandla, KwaZulu-Natal.